CELEX: 62021TN0306
Language: da
Date: 2021-05-31 00:00:00
Title: Sag T-306/21: Sag anlagt den 31. maj 2021 — Falke mod Kommissionen

12.7.2021   
            
            
               DA
            
            
               Den Europæiske Unions Tidende
            
            
               C 278/70
            
         
      Sag anlagt den 31. maj 2021 — Falke mod Kommissionen
      (Sag T-306/21)
      (2021/C 278/94)
      Processprog: tysk
      
         Parter
      
      
         Sagsøger: Falke KGaA (Schmallenberg, Tyskland) (ved advokat M. Vetter)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  I henhold til artikel 264, stk. 1, TEUF annulleres Kommissionens afgørelse af 20. november 2020 (støtte nr. SA.59289), som ændret ved Kommissionens afgørelse af 12. februar 2021 (støtte nr. SA.61744).
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat to anbringender.
      
                  1.
               
               
                  Den af Kommissionen godkendte tyske støtteordning »Bundesregelung Fixkostenhilfe 2020« (Forbundsordning for støtte til faste omkostninger 2020) er uforenelig med det indre marked, idet den fordrejer konkurrencen, uden at dette forhold undtagelsesvist kan begrundes. Kommissionen anlagde et åbenbart urigtigt skøn, idet den fastslog, at denne støtteordning, der forudsætter et fald i omsætningen på 30 % for virksomheden som helhed, var forenelig med det indre marked i henhold til artikel 107, stk. 3, litra b), TEUF. Støtteordningens hensyntagen til virksomheden som helhed udelukker ifølge sagsøgeren virksomheder som sagsøgeren, der har flere forretningsområder, der påvirkes forskelligt af covid-19-pandemien, hvis fysiske detailhandlere oplevede et fald i omsætningen på væsentligt mere end 30 % som følge af lukninger, fra at kunne ansøge om støtte, udelukkende fordi et andet forretningsområde ikke har haft fald i omsætningen, og hvor 30 %-tærsklen ikke overskrides gennem beregningen af det aritmetiske gennemsnit af omsætningen fra andre forretningsområder. Disse virksomheder ville da i modsætning til virksomheder med kun ét forretningsområde slet ikke modtage støtte eller alene for en brøkdel af den støtteberettigede periode og skulle krydssubsidiere de faste omkostninger for deres lukkede forretningsområde fra deres øvrige forretningsområder. Dette ville føre til en konkurrencefordrejning i forhold til både konkurrenter, hvis forretningsområder blev påvirket af pandemien, og i forhold til konkurrenter, hvis forretningsområder ikke blev ramt heraf.
               
            
                  2.
               
               
                  Kommissionen tilsidesatte sagsøgerens processuelle rettigheder i henhold til artikel 108, stk. 2, TEUF ved ikke at give virksomheden mulighed for at fremsætte bemærkninger med hensyn til støtteordningens forenelighed med det indre marked under den indledende undersøgelsesprocedure.